Majorum auctoritas ac rationis ordo suadet ut, si quid humana sollertia firmum fore ratumque disponit, ut in tempora prorogari valeat, officio litterali memorie commendetur. Post presentium igitur noticiam future posteritati intimandum curamus quod ego Hugo comes Campanie, anime mee saluti providens, venerabilis uxoris mee Constantie, Philippi Francorum regis filie, laude et assensu, ex cujus parte villa que Attiniacum vocatur in jure meo cessit, capellam Sancte Walburgis Sancte Marie Molismi et monachis ibidem Deo servientibus, et quicquid ad eandem capellam attinet, lege testamentali concedo et in perpetuum tenendam confirmo. Illud etiam, quod clerici inibi canonias obtinentes, a quibus sese deponentes in manu donni Manasse archiepiscopi Remensis emanciparunt, et predictos monachos, quod juris alterius erat sibi vindicare pertimescentes, me presente ab archiepiscopo canoniis revestitos esse, memorie trado. Do etiam jamnominatis monachis quicquid possideo in vico qui vocatur Diona, mansum videlicet dominicum cum omni justicia sine omni mei et alterius advocatione, in servis et ancillis, terris cultis et incultis, quarteriis terrarum sive terraciis, pratis et pascuis communibus et, ut breviter concludam, cum omnibus ad ipsum mansum pertinentibus, omni retractatione excepta, omni exceptione postposita. Do etiam sepedictis monachis nemus illud quod vocatur Casnetum juxta predictam villam situm, decimam quoque de Sancto Martino et aliam de Chifiliaco. Addo insuper totam aquam que Asinea dicitur, ad molendina edificanda, cum ripis et terris et insulis, et omnibus que necessaria fuerint ad eadem molendina instruenda seu reparanda, similiter ad exclusas faciendas seu reficiendas quotiens opus fuerit, et totam piscariam ejusdem aque ab Attinei ponte usque ad piscariam Risiaci, piscatore in Attineio manente ab omni consuetudine absoluto. Sed ne aliquando inter monachos et Attiniacenses ministros aliqua oriatur contentio, saniori usus consilio, hoc procerum meorum ammonitione justum esse affirmo, ut ipsius terre talis sit divisio, quatinus sic Sancte Marie parrochia terminatur, sic Sancte Walburgis terra metiatur. Quicquid autem tam in meo uxorisque mee Constantie dono quam in assensu dicti archiepiscopi actum est, predicti regis atque Lugdovici filii ejus favore constat esse firmatum ac perpetua sanctione munitum. Ne quis vero improbus contra hanc legitimam donationem aliquando oblatrare valeat, signis eam ac probabilium personarum testimoniis corroboramus. Signum Manasse archiepiscopi. S. Gervasii archidiaconi. S. Manasse archidiaconi. S. Rodulfi prepositi. S. Joffridi decani. S. Richerii cantoris. S. Elberti, Odalrici, Lamberti, presbiterorum. S. Fulconis, Rainaldi, Girardi, diaconorum. S. Isembardi, Bartholomei, Milonis, subdiaconorum. S. Ludovici filii regis. S. Hugonis comitis. S. Constantie uxoris ejus. S. Hugonis cameruci (sic) comitis. S. Gaufredi filii Otranni. S. Aimonis castelliani (sic). Actum Remis anno incarnati Verbi millesimo C°.II°., indictione X., anno vero imperii Phillippi Francorum regis XL.IIII°., archiepiscopatus donni Manasse anno VII°. Fulcradus cancellarius scripsit et subscripsit.